ከተራ – የኢትዮጵያውያን የልዩነታቸው ውበት መድመቂያ
ዋለልኝ አየለበጃንሜዳ ግቢ ውስጥ የጠጠር መጣያ አይገኝም:: እዚህም እዚያም ሃይማኖታዊ ህብረ ዝማሪዎች ይሰማሉ:: የተለያዩ ብሔር ብሔረሰቦች ባህላዊ አልባሳት የለበሱ ምእመናን ደግሞ ልዩነታችን የቱን ያሕል ውበታችን እንደሆነ በአደባባይ መስክሩ የተባሉ ይመስል የበዓሉ ድምቀት ሆነዋል። ወጣቶች ሰብሰብ ብለው የተለያዩ ብሔር ብሔረሰቦችን ጨዋታ ይጫወታሉ ይህም በራሱ ለበዓሉ ድምቀት ሰጥቶታል:: ከጨዋታ አይነቶች ሁሉ ብዙ ታዳሚ የሚታይባቸው የሐርሞኒካ ጨዋታዎች ናቸው::በእነዚህ ጨዋታዎች የሚሰሙት ግጥሞች የራሳቸው የሚባሉ አይደሉም:: የታዋቂ ዘፋኞችን ግጥም የመጨረሻውን ስንኝ እየቀየሩ ለዚያ ጨዋታ በሚሆን ዓውድ ይቀይሩታል:: የአብዛኞቹ ግጥሞች መልዕክት ለፈገግታ ያህል ብቻ ይመስላል:: አልፎ አልፎ ግን የወቅታዊ ጉዳዮችና የኑሮ ሁኔታን የሚገልፁም ይሰማሉ::የጃንሜዳ ውበት ይበልጥ እየጨመረ የመጣው በተለይ ከ11 ሰዓት ተኩል በኋላ ሃይማኖታዊ ሥርዓተ ክዋኔዎች ሲጀምሩ ነው። ሃይማኖታዊ ክዋኔዎቹ የታዳሚውን ቀልብ ይወስዳሉ:: እዚህም እዚያም የነበሩ ጨዋታዎች ተቋርጠው ወደ ሃይማኖታዊ ክዋኔነት ተቀየሩ:: ከየአቅጣጫው ታቦታት ሲገቡ የሚሰማው እልልታና ጭብጨባ በራሱ ልዩ ሐሴት ይፈጥራል:: የውጭ አገራት ዜጎች እያንዳንዱዋን እንቅስቃሴ በአርምሞ ሲከታተሉ ይታያሉ::በካሜራቸው ለማስቀረት ይጣደፋሉ:: የዘንድሮው የከተራ በዓል ላይ እንደ ከዚህ ቀደሙ ያልሆነው ነገር ግን የውጭ አገር ዜጎች ቁጥር ነው ::በእነዚህ ሁሉ እንቅስቃሴዎች ውስጥ የአፍና የአፍንጫ መሸፈኛ ያላደረገ የለም:: ምናልባትም ከአፍና ከአፍንጫቸው ላይ አወርደው አገጫቸው ላይ ያደረጉ፣ ስልክ ለማውራት ማስኩን በእጃቸው የያዙ ካልሆኑ በስተቀር ከዚያ ሁሉ ሰው ውስጥ ማስክ ያላደረገ አይታይም::ዲያቆን ተስፋዬ ውዱ ከሦስት ጊዜ በላይ የከተራንና የጥምቀት በዓልን በጃንሜዳ አክብሯል:: በዚህ ዓመት ግን በኮሮና ምክንያት እንዲህ ይደምቃል ብሎ አልጠበቀም ነበር:: ሁሉም ሰው ተገቢውን ጥንቃቄው አድርጎ ከባለፉት ዓመታት ባላነሰ ሁኔታ ማክበሩ ኢትዮጵያን ፈጣሪ ስለሚወዳት ነው ብሎ ያምናል ::እንደ ዲያቆን ተስፋዬ አስተያየት፤ የጥምቀት በዓል ብዙ ባህልና ቋንቋዎች የሚታዩበት የመተዋወቂያ መድረክ ነው::በተለይም አዲስ አበባ ውስጥ መሆኑ የአገሪቱ ብሔር ብሔረሰቦች አንድ ቦታ የሚገናኙበት ዕድል ፈጥሯል:: ጥምቀት ሃይማኖታዊ ሥርዓት ብቻ ሳይሆን የብዙ ብሔር ብሔረሰቦች ጨዋታዎች የሚታዩበት ነው::ሌላኛው የከተራ ተሳታፊ አቶ መልካሙ ልመንህ እንደሚሉት፤ የዘንድሮ የጥምቀት በዓል የተከበረው ከታሰበው በላይ ነው:: እንዲህ ይደምቃል ብለው አልጠበቁም ነበር::የኢትዮጵያ ሕዝብ አንድነትና ፍቅር የታየበት ነው ሲሉ ይናገራሉ ::ብፁዕ ወቅዱስ አቡነ ማትያስ ቀዳማዊ ፓትርያርክ ርዕሰ ሊቃነ ጳጳሳት ዘኢትዮጵያ ሊቀ ጳጳስ ዘአክሱም ወእጨጌ ዘመንበረ ተክለ ሃይማኖት፤ በከተራ በዓሉ ላይ ባስተላለፉት መልዕክት፤ የጥምቀት በዓል ዓለምን ካለመኖር ወደ መኖር የቀየረው ጌታችን መዳሃኒታችን ኢየሱስ ክርስቶስ በዮርዳኖስ ወንዝ የተጠመቀበት ነው:: የጥምቀት በዓል የመዋሐድ ምሳሌ ነው::‹‹በዓሉ የኢትዮጵያ ብቻ ሳይሆን የዓለም በዓል ነው›› ያሉት ብፁዕነታቸው፤ በዓሉ የብዙ ቱሪስቶች መዳረሻ መሆኑን ተናግረዋል:: የጥምቀት በዓል የኢትዮጵያውያንን የእምነት ጥንካሬ ለዓለም ያሳየ በዓል መሆኑንም ነው የተናገሩት:: በበዓሉ ላይ የተሳተፉ ሁሉ መንፈሳዊ ደስታ አግኝተው ነው የሚሄዱት::የጥምቀት በዓል ማክበሪያ የሆነውን ጃንሜዳን ለዚህ ዝግጅት ከማድረስ አንስቶ እስከ ዝግጀቱ ክዋኔ ድረስ ከፍተኛ ጥረት ላደረጉ አካላት እና ለፀጥታ አካላት ብፁዕነታቸው ምስጋና አቅርበዋል::አዲስ ዘመን ጥር 11 ቀን 2013 ዓ.ም 